****

**VERDENSSTJERNEN ANTONIO BANDERAS FÅR HOVEDROLLEN SOM PABLO PICASSO I ANDEN SÆSON AF ”GENIUS” PÅ NATIONAL GEOGRAPHIC**

National Geographic er i år nomineret til intet mindre end 10 Emmy’er for første sæson af dramaserien **GENIUS** om Albert Einstein og hans liv. Nu kan det afsløres, at **GENIUS** som lovet kommer med anden sæson, og at det bliver den Emmy- og Golden Globe-nominerede skuespiller Antonio Banderas, der skal spille hovedrollen som Picasso.  **GENIUS** får premiere på tv-kanalen National Geographic i 2018 i 171 lande verden over.

Pablo Picasso er én af det 20. århundredes mest indflydelsesrige og lovpriste kunstnere, og serien fortæller historien om den spanske malers liv og værker. Og Antonio Banderas, der blandt andet er kendt fra film som ”Evita”, ”The Mask of Zorro” og ”El Mariachi”, glæder sig til den store opgave:

 “Historien om Pablo Picasso har længe fascineret mig, og jeg har uendelig meget respekt for ham. Han kommer i øvrigt fra min fødeby Malaga”, siger Banderas og fortsætter: ”Jeg er begejstret for at arbejde med Brian, Ron, Ken og resten af GENIUS-teamet fra National Geographic – og for at fortælle denne autentiske historie om én af de mest innovative malere i verden.”

”Antonio var det helt naturlige valg til rollen. Han har, ligesom Picasso, en ”alt er tilladt” tilgang til livet, som vil tilføje den genialitet, vi leder efter”, siger producer Ron Howard. ”Antonio har en kæmpe spændvidde som skuespiller, og jeg ved, at han vil portrættere Picasso, denne brillante og ukonventionelle kunstner, på allerbedste vis.”

“Fra Pancho Villa til Ernesto “Che” Guevara” har Antonio haft stor succes med at portrættere virkelige og kæmpestore personligheder med en hudløs ærlighed og dybde. Og jeg ser frem til at se hans fortolkning af Picasso”, tilføjer produceren Brian Grazer.

“Ikke bare er de begge fra Malaga i Spanien, men ligesom Picasso oser Antonio af karisma og passion, og han udfordrer grænserne med sin artistiske kreativitet”, siger Carolyn Bernstein, administrerende direktør i National Geographic. ”Han har alt det, vi ledte efter, og vi er meget tilfredse med at have ham som hovedrolleindehaver i serien.”

**National Geographic fortsætter succesen fra første sæson af GENUIS**

Den første sæson af **GENIUS** havde Geoffrey Rush (”Kongens store tale” og ”Pirates of the Caribbean”) i hovedrollen som Albert Einstein, og blev for nylig nomineret til 10 Emmys. Serien blev National Geographics bedste lancering af en ny serie nogensinde og blev set af over 45 millioner seere verden over.

Anden sæson af **GENIUS** er endnu engang udarbejdet af showrunner Ken Biller i samarbejde med producerne Brian Grazer, Ron Howard, Ken Biller, Francie Calfo og Gigi Pritzker.

Pablo Picassos kunstneriske karriere strækker sig over mere end 80 af hans i alt 91 leveår og mange af hans aktive år blev brugt i hans andet hjem i Frankrig. Ligesom første sæsons hovedperson, Albert Einstein, oplevede og fortolkede Picasso verden omkring ham på en fuldstændig ny og uortodoks måde – og han rykkede konstant ved vores opfattelse af kunst og kreativitet.

Det er vurderet, at Picasso skabte mere end 50.000 kunstværker, deriblandt de tre mest berømte værker: ”Den Gamle Guitarist” fra hans blå periode, som hænger på Art Institute of Chicago og ”Guernica”, der er inspireret af nazisternes bombning af den spanske by af samme navn. ”Guernica har for nylig været udstillet på Museo Reina Sofia i Madrid. Sidst, men ikke mindst, værket ”Frøknerne fra Avignon”, som lige nu er udstillet på The Museum of Modern Art i New York.

Optagelserne forventes at begynde senere i år med premiere i 2018 på National Geographic i 171 lande og oversat til 45 sprog. **GENIUS** er produceret af Fox 21 Television Studios, Imagine Television, Madison Wells Media’s Oddlot Entertainment og EUE/Sokolow.